Komunitajiet żgħar mill-bażi tal-parroċċa. Niftakarni preżenti għall-Assemblea Parrokkjali li fiha Monsinjur Arċisqof Pawlu Cremona temm l-ewwel Viżta Pastorali tiegħu fil-parroċċa ta' H'Attard. Dakinhar laqgħatni suġġeriment li kien għamel lill-dawk preżenti sabiex fil-ħidma pastorali tagħha, il-parroċċa ssib insara li lesti jidħlu għall-missjoni ta' evanġelizzazzjoni. Qalilhom li dan setgħu jagħmluh billi jinqasmu fi gruppi żgħar skont territorji stabiliti. Imbagħad il-membri ta' kull grupp għandhom jinbnew bejniethom fuq il-Kelma ta' Alla u jmorru jistiednu lil persuni oħra mill-istess teritorju biex jissieħbu magħhom f' din l-esperjenza nisranija. Għalkemm wara dakinhar, l-Arċisqof tenna din l-istedina f'diversi okkażżjonijiet u f'diversi parroċċi oħra, madankollu għandi dubju serju dwar kemm parroċċi bdew jaħdmu bis-serjetà fuq dan il-proġett ambizjuż. Naf li uħud minn dawk li semgħu din il-proposta ma fehmuhiex. Kien hemm min ħaseb li dawn se jkunu xi għaqdiet reliġjużi ġodda, l-istess bħal dawk li diġà għandna. Oħrajn, fehmu sewwa dak li qal l-Arċisqof, imma fehmu wkoll li proġett bħal dan jitlob impenn serju u ħafna sagrifiċċju. Forsi kien għalhekk li uħud qatgħu qalbhom u pposponew id-deċiżjoni tagħhom Dan l-aħħar jiem erġajt kont qed naqra l-enċiklika tal-Papa Ġwanni Pawlu II, . Kienet publikata 21 sena ilu, imma minħabba li tidħol sewwa fil-fond dwar l-evanġelizzazzjoni ġdida, ħassejt li hija tassew attwali fiż-żmienna u għalhekk sibt ħin biex nerġa naqrha. Fiha il-Papa kien tkellem propju dwar dak li Monsinjur Arċisqof insista dwaru għal dawn l-aħħar snin. Il-Papa kien sejħilhom, "komunitajiet ekkleżjali , imma dawn huma spiss magħrufin ukoll b'ismijiet oħra. Ġwanni Pawlu II kiteb li f'bosta Knejjes kienu qed jinbtu b'ħeffa kbira komunitajiet ekkleżjali , u li huma meqjus bħala impenn ewlieni tal-ħidma pastorali. Qal li dawn huma gruppi żgħar ta' nsara f'livell ta' familja jew ta' ambjent ċkejken, li jiltaqgħu flimkien għat-talb u l-qari tal-Kotba Mqaddsa, għall-katekeżi, għall-istudju flimkien ta' problemi li jolqtu kemm il-bniedem u kemm il-Knisja. Il-Papa kompla li dawn il-komunitajiet qegħdin juru ruħhom bħala ċentri mill-aqwa ta' formazzjoni nisranija u għalhekk jkunu jistgħu jimpenjaw ruħhom għall-ġid ta' kulħadd. Huma tassew sinjal tal-qawwa tal-Knisja u strument ta' formazzjoni u evanġelizzazzjoni. Huma bidu tajjeb għal soċjetà mibnija fuq iċ-ċiviltà tal-imħabba. Fl-enċiklika tiegħu, Ġwanni Pawlu II jgħid li dawn il-gruppi jridu jkunu parti mill-parroċċa u b'hekk jgħinuha ma tibqgħax ċentralizzata, imma jorganizzawha. Huma jridu jxettli għeruqhom f'ambjenti emarġinati u rurali, u b'hekk isiru l-ħmira ta' ħajja nisranija, ta' kura għall-foqra u l-imwarrbin, u ta' mpenn għall-bidla fis-soċjetà. F'dawn il-komunitajiet kull nisrani jġarrab esperjenza komunitarja, u hekk iħossu li hu membru attiv tal-Knisja u li huwa lest biex jagħti sehmu fl-impenn ta' kulħadd. B'dan il-mod, dawn il- komunitajiet ikunu strumenti ta' evanġelizzazzjoni. Is-soċjetà li qed ngħixu fiha u li aħna parti minnha għaddejja minn tibdil kbir u mgħaġġel u għalhekk il-parroċċi tagħna jridu jaffrontaw l-isfidi ta' żmienna bi strutturi u għodod mġedda wkoll. Il-Knisja trid tagħraf is-sinjali ta' żminijietna u tfittex tifhem il-messaġġ li Alla jrid iwasslilha permezz tagħhom. L-evanġelizzazzjoni tallum trid titlaq qabel xejn minn ħeġġa ġdida f'qalb dawk kollha li jqisu lilhom infushom parti minn din il-Knisja. Spiċċa ż-żmien ta' nsara passivi li posthom fil-Knisja huwa biss li fi tmiem il-ġimgħa "jisemgħu" il-quddies u xħin tasal il-qoffina maġenbhom idaħħlu idejhom fil-but biex jitfgħu xi ħaġa. Il-lajċi nsara jista' jkollhom ħafna aktar x'joffru fil-komunità. Jeħtieġ li l-parroċċa tfittex metodi u espressjonijiet ġodda kif twassal lil Kristu f'kull triq u f'kull dar. Li f'din il-missjoni hija timpenja ħafna aktar minn uliedha u li lil dawn tagħtihom l-aħjar formazzjoni possibbli. Mhix sfida faċli u ħafna għadhom qed jagħmlu d-domanda, "Imma kif?" Nemmen li jekk nagħrblu sewwa l-proposta tal-Arċisqof tagħna u niflu dak li kiteb il-Papa Ġwanni Pawlu II fir- , aktarx niskopru li dawn l-komunitajiet żgħar ta' nsara fil-bażi ta' kull parroċca jistgħu jkunu t-tweġiba għad-domanda tagħna.
Komunitajiet Żgħar fil-Parroċċa.